Jacobprisen

Jacobprisen er en norsk kulturpris som hvert år deles ut av Design og arkitektur Norge (DOGA) til «en aktiv utøver som har dokumentert utmerket arbeid innenfor DOGAs fagområder; design og arkitektur». 

Prisen utdeles av en jury, og gis «fortrinnsvis til en aktiv kunsthåndverker, designer, interiørarkitekt, landskapsarkitekt eller arkitekt». Prisen består av et trofé og et diplom; i tillegg vil vinnerens navn bli oppført på en tavle som henger i DOGAs lokaler.

Historie 
Utmerkelsen ble etablert i Oslo i 1957 av Landsforbundet Norsk Brukskunst, som stod for utdelingen frem til forbundet ble nedlagt i 1993 og den statlige stiftelsen Norsk Form overtok ansvaret for utdelingen til 2014. Etter sammenslåingen av Norsk Form og Norsk Designråd deles den ut av Norsk design- og arkitektursenter.

Prisen er oppkalt etter Jacob Prytz, som var en av landsforbundets grunnleggere i 1918, og som også ble den første vinner. 

De ti første årene ble prisen tildelt personer som arbeidet innenfor datidens ideal for brukskunstneren innenfor Scandinavian design: «ved siden av å arbeide på eget verksted med unika-produksjon, skulle han eller hun være tilknyttet industrien som formgiver av serieproduserte modeller.» I og med tildelingen til billedvevkunstneren Synnøve Anker Aurdal i 1967 ble dette prinsippet brutt. 

Skillet mellom kunsthåndverkeren og den industrielle formgiveren ble tydelig på 1970-tallet, og førte til avskalling fra utdelerorganisasjonen ved at både Norske Industridesignere og Norske Kunsthåndverkere opprettet egne, uavhengige organisasjoner. Denne utviklingen innenfor fagene har ført til at prisen i større grad har blitt tildelt kunstnere som er enten det ene eller det andre: «Ser vi på Jacobprisen i disse turbulente årene [1968–79], fordeler prisvinnerne seg ganske likt mellom brukskunstnere, kunsthåndverkere og designere.» Etter 2000 har det skjedd en ytterligere endring i praksis, «fra kunsthåndverkere og møbelformgivere som prismottakere til i dag som det er en større andel arkitekter og tjenestedesignere».

Prisen har blitt omtalt som «den høyeste utmerkelse i Norge som gis til en brukskunstner».

Prismottakere 
 1957: Jacob Prytz, gullsmed, og Willy Johansson, glassdesigner
 1958: Elise Jakhelln, tekstildesigner
 1959: Birgit Wessel, tekstildesigner
 1960: Bjørn Ianke, møbelarkitekt
 1961: Sigurd Alf Eriksen, sølvsmed
 1962: Bendt Winge, interiørarkitekt/møbelarkitekt
 1963: Sigrun Berg, tekstildesigner
 1964: Kjellaug Hølaas, tekstildesigner/gullsmed
 1965: Tone Vigeland, sølvsmed
 1966: Arne Lindaas, keramiker/designer
 1967: Synnøve Anker Aurdal, billedvever
 1968: Birger Dahl, interiørarkitekt/industridesigner
 1969: Benny Motzfeldt, glasskunstner
 1970: Margrethe og Jens von der Lippe, keramikere
 1971: Tormod Alnæs, møbelarkitekt
 1972: Grete Prytz Kittelsen, sølvsmed
 1973: Anne Lise Aas, interiørarkitekt
 1974: Tias Eckhoff, industridesigner
 1975: Charlotte Block Hellum, emaljekunstner
 1976: Bjørn A. Larsen, møbelarkitekt/industridesigner
 1977: Ingen utdeling
 1978: Ingmar Relling, interiør/møbelarkitekt
 1979: Severin Brørby, glassdesigner
 1980: Vivian Zahl Olsen, grafisk designer/illustratør
 1981: Dagny og Finn Hald, keramikere
 1982: Hermann Bongard, designer
 1983: Johannes Rieber, tredreiemester
 1984: Annelise Knudtzon, tekstildesigner
 1985: Aud Dalseg, interiørarkitekt/utstillingsarkitekt
 1986: Balans-gruppen: Hans Chr. Mengshoel, Svein Gusrud, Peter Opsvik, Oddvin Rykken, møbeldesignere
 1987: Arne Åse, keramiker
 1988: Jan Herman Linge, båtdesigner
 1989: Sven Ivar Dysthe, interiørarkitekt/industridesigner
 1990: Bjørg Abrahamsen, tekstilkunstner
 1991: Bruno Oldani, grafisk designer
 1992: Arne Jon Jutrem, glassdesigner, og Ellinor Flor, klesdesigner
 1993: Sverre Fehn, sivilarkitekt
 1994: Konrad Mehus, kunsthåndverker
 1995: Terje Meyer, industridesigner
 1996: Beate Ellingsen, interiørarkitekt/møbeldesigner
 1997: Liv Blåvarp, kunsthåndverker/smykkedesigner
 1998: Lisbet Dæhlin, keramiker
 1999: Niels Torp, sivilarkitekt 
 2000: Solveig Hisdal, klesdesigner
 2001: Roy Håvard Tandberg, industridesigner
 2002: Leif Anisdahl, grafisk designer
 2003: Petter Abrahamsen, interiørarkitekt
 2004: Odd Thorsen, interiørarkitekt/industridesigner
 2005: Enzo Finger, kommunikasjonsdesigner
 2006: Ingjerd Hanevold, smykkekunstner
 2007: Jensen & Skodvin Arkitektkontor 
 2008: Ståle N. Møller, designer av ekstremsport-utstyr
 2009: Egil Haraldsen, bokdesigner
 2010: Sigurd Bronger, smykkekunstner
 2011: Lavrans Løvlie, designer
 2012: Peter Opsvik, møbeldesigner (vant også prisen i 1986)
 2013: Helen & Hard arkitektkontor
 2014: Reiulf Ramstad, arkitekt
 2015: Ingen utdeling
 2016: Bengler, interaksjonsbyrå
 2017: Cathrine Vigander, arkitekt
 2018: Elisabeth Stray Pedersen, designer
 2019: Runa Klock, designer
 2020: Ingen utdeling
 2021: Goods, design- og emballasjebyrå

Referanser

Litteratur

Eksterne lenker 
 

Norske kulturpriser
Design
Utmerkelser etablert i 1957